O‘zbekiston xalq shoiri Omon Matjon 77 yoshida vafot etdi

O‘zbekiston xalq shoiri, O‘zbekiston Yozuvchilar uyushmasi a’zosi Omon Matjon 29-oktabrga o‘tar kechasi 77 yoshida Toshkent shahrida vafot etdi. Bu haqda uyushma axborot xizmati xabar berdi.

Omon Matjon 1943-yili Xorazm viloyatining Gurlan tumanida tavallud topgan. O‘rta maktabni tugatgach, Samarqand davlat universitetida tahsil olgan. 1969—2002-yillar mobaynida G‘afur G‘ulom nomidagi Adabiyot va san’at nashriyotida muharrir, bo‘lim boshlig‘i, “Yoshlik” jurnalida bosh muharrir, “Cho‘lpon” nashriyotida direktor bo‘lib ishlagan.
Shoirning eng yaxshi she’rlari 20 ga yaqin she’riy to‘plamga jamlangan, shuningdek, “To‘rabekaxonim” nasriy qissasi va “Najmiddin Kubro”, “Ardaxiva” badialari chop etilgan. Omon Matjon ijodida “Cho‘ldagilar” doston xronikasi, “Gaplashadigan vaqtlar” she’riy qissasi alohida o‘rin egallaydi. Shoirning 2000-yili “Avesto”ning 2700 yilligiga bag‘ishlangan “Ardaxiva” asari chop etilgan.
Omon Matjon qardosh va chet el adabiyotidan ko‘plab namunalarni o‘zbek tiligaga mahorat bilan o‘girgan. Xususan, Fridrix Shiller, Sharl Bodler kabi jahon klassiklari, Yevgeniy Yevtushenko, Rasul Hamzatov, Shandor Petefi, Yustinas Marsinkyavichyus, Berdi Kerboboyev, Suxrob Tohir, Ibroyim Yusupov singari shoir va adiblar ijodidan qilgan tarjimalari e’tiborga loyiq.
O‘zbekiston xalq shoiri Omon Matjon o‘zbek adabiyotning rivoji yo‘lidagi xizmatlari uchun Davlat mukofotiga sazovor bo‘lgan.
Omon Matjon qalamiga mansub “Umr o‘tar, vaqt o‘tar” she’ri ko‘plab xonandalar tomonidan qo‘shiq qilib kuylangan va xalq orasida mashhurlikka erishgan.

Avvalroq taniqli yozuvchi Mamadali Mahmudov 79 yoshida, Sharof Rashidovning ukasi, O‘zbekiston san’at arbobi, taniqli pedagog olim, adabiyotshunos va tarjimon Asil Rashidov 90 yoshida, adabiyotshunos olim, filologiya fanlari doktori, professor Sanjar Sodiqov 80 yoshida, yozuvchi, dramaturg, publitsist, O‘zbekiston san’at arbobi Abduqahhor Ibrohimov 79 yoshida olamdan o‘tgani to‘g‘risida xabar berilgandi.